
Nauji mokslo metai be streso? Štai ką reikėtų padaryti iki Rugsėjo 1-osios 
Prieš naujų mokslo metų pradžią reikėtų nepamiršti ne tik atlikti savo vaiko mokyklinių priemonių inventorizaciją, bet ir trumpą jų „techninę apžiūrą“. Pasak lietuviško prekybos tinklo „Maxima“ atstovės Karolinos Grušauskaitės, vien tai, kad kažkas yra užsilikę nuo praėjusių mokslo metų, dar nereiškia, kad priemonė bus tinkama naudoti ir šiemet.
Pernykštis flomasteris gali būti išdžiūvęs, plunksnakotis – pradėjęs leisti rašalą, o kuprinė – su sugedusiu užtrauktuku. „Maximos“ Pramoninių prekių ir plataus vartojimo paslaugų pirkimo skyriaus vadovė K. Grušauskaitė pabrėžia, kad iš anksto viską patikrinę, galėsite būsite tikri, kad vaikui jau pirmosiomis mokslo metų dienomis nekils netikėtų nepatogumų. 
„Vien to, kad penalas ar piešimo reikmenų dėžutė po vasaros tebėra pilni, neužtenka. Reikėtų atskirai išbandyti kiekvieną rašiklį ir flomasterį, patikrinti pieštukus, dažus, klijus, liniuotes, skriestuvą ir kuprinę. Šią reviziją naudinga atlikti kartu su vaiku – jis pats geriausiai prisimena, kurias priemones naudojo dažniausiai, ko praėjusiais mokslo metais greičiausiai pritrūkdavo ir kas kėlė nepatogumų“, – sako K. Grušauskaitė. 
Ji pataria prieš naujuosius mokslo metus surinkti visas namuose esančias mokyklai skirtas priemones ir, kiekvieną patikrinus, suskirstyti į tris grupes: tinkamas naudoti, reikalingas papildyti ir tas, kurias reikia turėti pagal konkrečios mokyklos ar mokytojo pateiktą sąrašą. 
Revizija – greitai ir lengvai 
Rašymo priemones lengvai patikrinsite kiekvienu tušinuku, rašikliu ir plunksnakočiu parašydami po kelis žodžius. Kartu patikrinkite ir kiekvienam jų skirtas šerdeles ar rašalo kapsules. Padrožkite spalvotus pieštukus – jei jų šerdelės suskilusios, pieštukas drožiant nuolat lūš. Taip pat įsitikinkite, ar vis dar kokybiški drožtukas bei trintukai. 
„Rašymo priemonės naudojamos kasdien, todėl pravartu pasirūpinti ir nedidele jų atsarga. Keli papildomi pieštukai, tušinukai, tinkamos rašalo kapsulės ar atsarginis trintukas neužima daug vietos ir yra po ranka, kai kažkuriai priemonei pasibaigus, pasimetus ar sugedus, ją prireikia skubiai pakeisti“, – pataria K. Grušauskaitė. 
Ji pataria po vieną patikrinti ir visus turimus flomasterius: vien atidarius jų dėžutę, vizualiai gali atrodyti, kad rinkinys pilnas, bet intensyviausiai naudotos spalvos gali būti pasibaigę ar išdžiūvę. Tokiu pat principu pravartu patikrinti ir dailės priemones – atidaryti kiekvieną guašo indelį, patikrinti, ar dažai nesukietėję, teptukai neišsipešioję, o piešimo bloknote likę pakankamai švarių lapų. 
„Turimų klijų būklę taip pat geriau vertinti ne vien iš išorės, o juos šviežiai išbandyti, kaip ir plastiliną ar modeliną, kurie po vasaros gali būti sukietėję ir trupėti“, – dėmesį atkreipia K. Grušauskaitė. 
Sąsiuviniai – pernykščiai, ar reikės naujų? 
Po praėjusių mokslo metų likusius sąsiuvinius pirmiausia reikėtų suskirstyti į visiškai naujus ir jau kažkiek naudotus. Pastarieji gali praversti juodraščiams, o prieš naujus mokslo metus svarbu įvertinti ne tik turimų naujų sąsiuvinių skaičių, bet ir jų liniavimą, formatą ir lapų kiekį. 
„Priklausomai nuo mokinio amžiaus, reikalavimai jo naudojamiems sąsiuviniams gali skirtis, tad tai irgi reikėtų išsiaiškinti prieš prasidedant naujiems mokslo metams. Tas pats pasakytina ir apie natų, laboratorinių darbų ar kitus specialios paskirties sąsiuvinius“, – sako „Maximos“ atstovė. 
Kartu reikėtų patikrinti ir sąsiuvinių bei vadovėlių aplankus, įvairius segtuvus bei įmautes užduočių lapams, galbūt įsigyti atskirą užrašinę, kuri praverstų pasižymint pastabas apie namų darbus, būrelių laikus, atsiskaitymus ar kitą svarbią informaciją vienoje vietoje. 
Kuo galima pasirūpinti „su atsarga“? 
Vienas svarbiausių dalykų prieš naujus mokslo metus – vaiko kuprinė. Pasak K. Grušauskaitės, ją patikrinti būtina itin atidžiai. 
„Svarbu apžiūrėti visus užtrauktukus, siūles, rankenas, petnešas ir jų reguliatorius, nugarėlę, atšvaitus ir kišenes. Jei kuprinė jau pernelyg susidėvėjusi, nepatogi ar per maža, galbūt pats laikas įsigyti naują. Tai galite padaryti ir mūsų tinklo parduotuvėse, pasinaudoję iki pat rugsėjo 9 d. vykstančios mokyklinės mugės pasiūlymais. Žinoma, naujos kuprinės nereikėtų pirkti „aklai“ ir visuomet rinktis su tuo, kas ją nešios“, – primena K. Grušauskaitė. 
Kartu reikėtų patikrinti penalo būklę bei turinį, gertuvės ir priešpiečių dėžutės sandarumą, pasimatuoti sportinę aprangą bei avalynę, kurią per vasarą vaikas gali būti paprasčiausiai išaugęs ir „atsargai“ jos prisipirkti nepavyks. 
Tačiau kai kurių priemonių galima įsigyti ir didesnį kiekį – kad, netikėtai pritrūkus, nereikėtų nepatogiu metu skubėti į parduotuvę. Tarp tokių tinklo atstovė mini dažnai naudojamas ir negendančias priemones: pieštukus, trintukus, drožtukus, sąsiuvinius ir jų aplankus, įvairų piešimo popierių, įmautes ir kitas kanceliarines prekes. Pirkdami dvi ir daugiau, šias prekes, kaip ir kuprines, „Maximose“ dabar galite įsigyti kur kas pigiau. 
Pirmoko „bazinis krepšelis“ 
Jei vaikas šiemet tik pradės eiti į mokyklą, prieš rugsėjo pirmąją reikia pasirūpinti jo „baziniu krepšeliu“ – būtiniausiais daiktais ir priemonėmis pirmajai klasei. K.Grušauskaitė pastebi, kad šiais metais pigiausių bazinių mokyklinių prekių krepšelio kaina, pasinaudojus tinklo lojalumo kortelės suteikiama nuolaida, nesiekia nė 20 eurų ir yra mažiausia nuo 2022 m. 
Šį krepšelį sudaro virš 30 įvairių kanceliarinių priemonių: rašymo, spalvinimo bei piešimo prekės ir jų priedai, sąsiuviniai, įvairus popierius, braižymo ir koregavimo priemonės, trintukas, klijai, penalas, kuprinė ir panašiai. 
„Pradėti, žinoma, reikėtų nuo lengvos, vaikui tinkamo dydžio kuprinės ir patogaus penalo. Jame turėtų būti keli pieštukai, trintukas, drožtukas, liniuotė, spalvoti pieštukai ir flomasteriai. Pasirūpinkite pirmokui skirtais sąsiuviniais – po kelis langeliais ir linijomis, sąsiuvinių dėklu, pieštukiniais klijais, žirklėmis bukais galais, piešimo bloknotu, akvarele arba guašu ir teptukais. Reikėtų nepamiršti sportinės aprangos, avalynės, jų maišelio ir sandarios gertuvės“, – vardija K. Grušauskaitė. 
„Maximos“ atstovė taip pat pabrėžia, kad prieš galutinį apsipirkimą visuomet privalu reikalingų priemonių sąrašą pasitikslinti su konkrečia mokykla ar būsimu vaiko mokytoju. 
„Skirtingose mokyklose ar netgi atskirų tos pačios mokyklos mokytojų reikalavimai gali skirtis, tad tiek bendrą priemonių sąrašą, tiek kiekvienos priemonės atskirai detales reikėtų išsiaiškinti dar prieš jas superkant. Svarbu neatidėti visko paskutinei dienai – visa tai atlikę iš anksto, galėsite būti ramūs, kad rugsėjo pirmajai pasiruošėte puikiai ir naujų mokslo metų lauksite be streso“, – apibendrina K. Grušauskaitė. 

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 

